钦定古今图书集成/理学汇编/学行典/第101卷 > 朱子大全集五 > 《与张钦夫别纸》
## 钦定古今图书集成/理学汇编/学行典/第101卷 > 朱子大全集五 > 《与张钦夫别纸》

侯子《论语》抄毕内上，其闲误字显然者，已辄为正之
矣。但其语时有不莹，岂其不长于文字而然耶？抑别
有以也？顷在豫章，见阜卿所传语录，有尹和靖所称
伊川语云：“侯师正议论只好隔壁听。”详味此言以验
此书，窃谓其学大抵明白劲正，而无深潜缜密、沈浸
𬪩郁之味，故于精微曲拆之际，不免疏略，时有罅缝，
不得于言而求诸心，乃其所存有此气象，非但文字
之疵也。狂妄辄尔轻议前辈，可谓不韪，然亦讲学之
一端，所不得避。不审高明以为如何人回却望批诲，
幸甚！幸甚！